**ELŐTERJESZTÉS**

**Hévíz Város Önkormányzat Képviselő-testületének**

**2018. május 31-i ülésére**

**Tárgy:** „GAMESZ beszámolója a téli károk helyreállításáról, a tavaszi kertészeti munkák állásáról, a város turisztikai szezonra való felkészüléséről”

**Az előterjesztést készítette:** Laczkó Mária igazgató, GAMESZ

**Véleményezi:** Képviselő-testület bizottságai

**A napirend tárgyalásához tanácskozási joggal meghívott: -**

**Törvényességi észrevétel:** nincs

**Előterjesztő:**

**Laczkó Mária**

**igazgató**

**GAMESZ**

**I.**

**Tárgy és tényállás ismertetése**

**Tisztelt Képviselő-testület!**

A beszámoló a téli károk helyreállítását, a tavaszi kertészeti munkák állását, a város turisztikai szezonra való felkészülését mutatja be.

1. **Közterület takarítás, hulladék helyzet, csapadékcsatorna takarítás**

A város teljes takarítása az enyhén fagyos téli napokon kezdődött. Nagy figyelmet fordítottunk az útszegélyek mellé lerakódott por, sár, ebben megtelepedő gyomok eltávolítására. A burkolt felületeken, a hézagokból felnövő gyomok irtása közterületen szezonban nagyon nehézkes, bonyolult. Megelőzendő a munkacsúcsot, ebben az időszakban gondoskodunk az évelő gazok eltávolításáról mind az elemes burkolatú járdákról, útszegélyekről, kavicsos utakról.

A későn lehullott levelek, letört ágak, elfagyott növényi részek, melyeket hó borított, a kora tavaszi teljes területtakarítással kerülnek el a közterületekről. Ezzel együtt a gyepterületek átgereblyézésével jelentős mennyiségű szeméttől is megszabadulunk. Az utakon maradt szóróanyagot is feltakarítjuk, terhelt, rosszul működő csapadékcsatorna rendszerünket megkímélve ezzel az eltömődéstől. Ezt nagyrészt kézi munkával végezzük, elkerülve a nagy mennyiségű por géppel való felkavarását, illetve hogy csökkentsük a komoly költségekkel működő seprőgép műszaki terheit.

Az utcai víznyelők rácsait felnyitva takarítottuk ki az aknákat, megakadályozva a rendszer eltömődését, ez idén tavasszal, 2 alkalommal történt meg.

Év közben több helyen a zörgő, hangot adó csapadékcsatorna rácsokat lehegesztjük. A víznyelők kitakarításakor ezeket fel kell vágnunk a munka elvégzéséhez, ez bonyolítja, lassítja a folyamatot. Az elmúlt évben az eldeformálódott víznyelő rácsokat több helyen cseréltük ki. Némelyet gyári kivitelűre, némelyeket - megfelelő anyagi forrás hiányában - lakatos műhelyünk által gyártott egyedi kivitelűre. Ez utóbbiak ideiglenes megoldások, vészelhárítás. A végleges javítás beruházásként az Önkormányzat feladata. A gépi akna és csatorna takarítást költségkímélő módon csak elkerülhetetlen esetekben vesszük igénybe.

A nyílt csapadékelvezető árkok folyásfenekének helyreállítása, a hordalék elszállítása, esetlegesen benőtt növények eltávolítása, szemét összeszedés ezekben az időszakokban történik, amennyiben a víztől megközelíthetően száraz, vagy éppen a láp befagyása miatt megközelíthető az árok. A befogadó árkok gondozatlansága, a hordalék miatti magas vízállás az erdőkben akadályozza a rendszerünkből az elfolyást (pl. Parkoló alatti szervízút víznyelői alacsonyabban vannak időnként, mint az erdőben a vízállás).

Az elmúlt évben a Vörösmarty utcai árkot és átereszeit tisztíttattuk ki, a Nagyparkoló északi oldali árkával, valamint a Büki utcai árokban az áteresz utáni szakasz medervédelmét alakítottuk ki. A Reischl utcában, Római utcában árok mélyítést, áteresz tisztítást végeztünk.

Csapadékcsatorna rendszerünk rossz állapotban van, sok víznyelő, víz befogadásra alkalmatlan helyen lett kiépítve, rossz burkolati lejtésekkel, rendkívül rossz állapotú víznyelőrácsokkal (pl. Madách u.) rendelkezik. Az ingatlanok nincsenek a meglévő rendszerbe kötve (sok helyen a szennyvíz rendszerre kötik a csapadékvizüket illegálisan, nagyobb esők esetén a szennyvíz elönt területeket), az ingatlanokról a közterületre, a felszínre vezetik a csapadékot, ezzel kimosva a járda és az útburkolatokat. Szükséges felmérni, és az évtizedek alatt megváltozott beépítéshez, jelenlegi használati igényhez igazítani, méretezni rendszerünket mind a zárt, mind a külterületi nyílt szakaszokon.

1. **Metszés, nyesedék elszállítás**

A cserjefelületeken ifjítást, az elöregedett, elfagyott és törött ágrészek eltávolítását, a fákon –a lehető legnagyobb aktív lombfelület megtartása érdekében- csak az úgynevezett műszaki-biztonsági okokból, és egészségügyi okokból végzett metszést hajtottuk végre.

A fasorfenntartásban példa értékű együttműködést alakítottunk ki a villamoshálózat fenntartójával. Eredményeképpen Hévízen nem történik a fasorokon vegetációban végzett csonkolás a fákon. A közös metszéssel a fák formásak, egészségesek maradnak az elvárt műszaki zöldszelvényben. Az E.ON területgazdája szerint a vezetékek védőtávolságát biztosító szükséges metszési igény idén Hévízen 776 db fát érint. Jelentős szám - még ha ennek egy része magánterületről kinövő, amihez a GAMESZ-nek nincs köze. Ehhez ők biztosítanak számunkra kosaras autót, amihez mi szakszerű metszést végző személyzetet adunk, illetve azonnali, nyesedéket elhordó szállító kapacitást.

A Kisfaludy utca északi felében az ezüstjuharokon fagyöngy telepedett meg, ezzel elnehezítve, balesetveszélyessé téve a koronákat. Az elmúlt években nagyobb koronarészek hasadtak le, fák dőltek ki e miatt kapubejárókban, úttestre, ezzel komoly balesetveszélyt teremtve. A fák átnőttek a villanyvezeték felett, így a vezeték épségét is veszélyeztették. A legveszélyesebb példányokon alpin technikával dolgozó metszők és daru segítségével visszavágtuk a vázágakat.

A zöldterületeken képződő nagy mennyiségű nyesedéket a korábbi évektől eltérően nincs lehetőségünk erőműbe szállítani (nem fogadja be), ezért ez jelentős gondot okoz számunkra. Az ágdarálás gép és élőmunka, ezáltal költség igényes feladat. Az előállított ág-darálék mulcsozásra nem alkalmas, tüzelésre nem tudjuk használni, komposztálása lassú. A kertészeti telephelyünk kis alapterülete miatt tárolására, hosszas komposztálásra nincs lehetőségünk. Egy szomszéd településre szállítjuk el, ingyenes lerakási lehetőséggel.

1. **Fakivágások, fapótlások, fakataszter**

A fasoraink védelmében minden egyes beteg, sérült, a műszaki munkákat lehetetlenné tevő, elpusztult vagy balesetveszélyes fára fakivágási engedélyt kérünk a Polgármesteri Hivataltól, majd ez után, az engedély birtokában vágjuk ki.

Az engedély alapján elvégzett munkát rögzítjük a zöldfelületi kataszterben.

Ahol lehetőség van rá, még abban az évben gondoskodunk a visszaültetésről is. A fasorba illő megfelelő fajtájú, szabványos faiskolai növényt választunk, előnevelt méretben.

|  |  |  |
| --- | --- | --- |
| **Fakivágás 2017. március-december között** |  |  |
| **helye** | **Faj** | **Darabszám** |
| Semmelweis utca 16. | Corylus colurna | 1 |
| Sugár utca 5. | Crataegus x lavallei 'Carrierei' | 1 |
| Vörösmarty utca 15, 21, 23, 27, 29, 61, 71 (2 db), játszótér előtt | Corylus colurna | 8 |
| Móricz Zsigmond utca 15, 25, 29. | Corylus colurna | 3 |
| Móricz Zsigmond utca 8, 10, 36. | Koelreuteria paniculata | 3 |
| Kodály Zoltán utca 12, 20, 30, 36, 38, 58, 68. | Prunus fruticosa 'Globosa' | 7 |
| Kodály Zoltán utca 25. | Prunus serrulata 'Kanzan' | 1 |
| Attila utca 22. | Betula pendula | 1 |
| Attila utca 77,75 | Robinia pseudoacacia 'Umbraculifera' | 2 |
| Zrínyi utca 85. | Aesculus hippocastanum | 1 |
| József Attila D-i vége | Tilia cordata | 1 |
| Park u. | Prunus fruticosa 'Globosa' | 6 |
| Móricz Zsigmond buszforduló | Zöld juhar | 1 |
| Szabó Lőrinc u. | Betula pendula | 1 |
| Petőfi utca, Match mellett | Tilia platyphyllos | 1 |
| Attila utca | Robinia pseudoacacia 'Umbraculifera' | 15 |
| **összesen** |  | **53** |

A kivágott fák elszáradtak, fagyönggyel fertőzöttek, nem menthetők, balesetveszélyesek voltak.

A következő táblázat az elültetett növényeket mutatja be:

|  |  |  |
| --- | --- | --- |
| **Faültetés, fapótlás 2017. novemberig** |  |  |
| **helye** | **Faj** | **Darabszám** |
| Temető, D1 parcella | Crataegus x lavallei 'Carrierei' | 7 |
| Kodály utca | Prunus serrulata 'Kanzan' | 1 |
| Kodály utca | Prunus fruticosa 'Globosa' | 6 |
| Attila utca | Robinia pseudoacacia 'Umbraculifera' | 4 |
| Rákóczi utca | Tilia americana 'Nova' | 8 |
| Temető, kerítés belső oldala mentén | Carpinus betulus 'Fastigiata' | 1 |
| Sugár utca | Crataegus x lavallei 'Carrierei' | 1 |
| József Attila utca | Tilia x 'Szent István' | 1 |
| Zrínyi utca | Aesculus x carnea 'Briotii' | 6 |
| Attila utca | Robinia pseudoacacia 'Umbraculifera' | 15 |
| **összesen** |  | **50** |

Azokban az utcákban, ahol nincs a közeljövőben megvalósuló műszaki vagy zöldterületi fejlesztés (járdaburkolat csere, útépítés) minden kivágott fát pótolunk.

A város fakataszterének fenntartásához szükséges a műszaki okokból, tervekkel együtt engedélyezett közterületi fakivágásokról az értesítés megküldése felénk. A fakataszter fenntartásához szükséges ezek rögzítése is, hiszen ezzel is változik az állomány.

1. **Utak, járdák javítása, útmesteri feladatok**

A város aszfalt burkolatú útjai és járdái rendkívül rossz állapotban vannak. Némely útszakaszon olyan mértékű összerepedezettség, kátyúsodás, süllyedés található, mely értelmetlenné tesz bármely javítási próbálkozást.

Az utolsó kátyúzási időszak a városban október volt. 2017-ban az előirányzott 11.250.000 Ft helyett 13.177.460 Ft-ot fordítottunk az utak javítására. A különbséget a más feladatokon, saját munka elvégzésével megtakarított keretből volt lehetőségünk fedezni.

A kavicsos utakat, padkákat az útjavításkor felmart aszfalt újra hasznosításával végezzük saját munkával, nagyobb felületeken külső vállalkozóval. A kátyúzási szerződésünkben előírjuk, hogy az útjainkról felmart aszfaltot a vállalkozónak vissza kell szolgáltatni. Így kiváló anyagot alkalmazunk a nem szilárd burkolatú útjaink, útpadkáink javításához. Az Ady parkolói, Zrínyi u. folytatása, Park utca nyugati része, Móricz, Fecske, Tölgyfa, Kisfaludy, Kölcsey, Sport utcák, Széchenyi szegély nélküli padkáit javítjuk évente 1-3 alkalommal, kora tavasszal elvégeztük már az első kört.

2018. évre kátyúzásra nyilvános beszerzési eljárást írtuk ki. A már lefolytatott beszerzési eljárást a Strabag Építők Zrt. nyerte el, a megadott ajánlat díjtételei az elmúlt évihez képest nem nőttek. A felmérés (mely a városban található összes kátyú méretét, javasolt technológiáját és költségét tartalmazza) megtörtént. Rangsorba állítjuk a felmért tételeket: a rendelkezésre álló keretből a balesetveszélyes kátyúk (éles perem, nagyobb mélység, forgalom akadályoztatása) kijavítására van lehetőség, így a felmért, bejelölt kátyúk közül nem az összes javítására tudunk javítási megbízást adni. A lakosság sok esetben elvárja a burkolatok megsüllyedése esetén, ahol a víz megáll, ezek szintre hozását, azonban erre a pénzügyi keretünk nem elégséges.

Az aszfaltos járdák állapota hasonlóan rossz, jelentős változást nem érünk el.

A kivitelezés május második felében történik meg.

A belváros kiselemes utcaburkolatából a bazalt fugaanyagot a csapadékvíz a helytelen kivitelezés miatt folyamatosan mossa a csapadékrendszerbe. Évente 1-2 alkalommal zúzott bazalttal töltjük fel a kövek hézagjait. A mély fugák botlás, balesetveszélyesek, szintre töltésük fontos. A csapadékcsatorna rendszerben lerakódó nehéz bazalt fugaanyag gondot fog okozni rendszerünkben. Megoldás a fugaanyag kötőanyaggal való rögzítése lehet, vagy a víznyelőrácsokba építhető hordalékfogó rögzítése. Mindkét eljárás komoly költségekkel jár, nem fenntartási, hanem beruházási feladat.

Az elemes járdaburkolatot egész évben javítjuk, saját munkával. A kirúgott, vagy besüllyedt kövek szintjének helyreállításával a balesetveszély csökken. Kisebb felületeket megbontva az ágyazat szintjének helyreállításával a gond kezelhető. A városban a közterületeken felszedett térkövet minden esetben befogadjuk telephelyünkre, mert ezt újrahasznosítjuk a járdák, utak, vízlevezető árkok javításánál.

A burkolat jelek megújítására kiírt pályázatunk nyertese az útfestést a késő őszi időszakban elvégezte, garanciális ideje 1 év.

A közúti táblák kezelése folyamatos. Kopott táblákat cserélünk, megdöntött oszlopokat állítunk vissza, forgalom-terelő láncokat javítunk folyamatosan.

1. **Temető, a kegyeleti közszolgáltatási szerződés adatai**

A hévízi temetőkben az elmaradt újraváltási díjakat rendeztük az elmúlt évben, így közel 7 millió forinttal nőtt meg a temetőkben az ilyen irányú bevétel. Ezzel az Intézményfinanszírozásunk nagyban lecsökkent, valamint a Hévízi temetőben az évek óta tervezett urnafülke falakat lehetőségünk volt fenntartói anyagi támogatás nélkül megépíteni. Környezetét is átalakítottuk, növényekkel, szegélyekkel, kavics burkolattal szépítettük meg a temető e részét. A lakosság elfogadta az új temetkezési hely lehetőséget, már több fülkét értékesítettünk.

A köztemető fenntartására és üzemeltetésére az Önkormányzattal kötött kegyeleti közszolgáltatási szerződésünk alapján külön nyilvántartást vezetünk a temető bevételeiről és kiadásairól, melyről az Önkormányzat felé beszámolási kötelezettségünk van.

**Kegyeleti közszolgáltatás számviteli nyilvántartás adatai 2017-ban:**

**Bevételek**: - szolgáltatási díjakból 1.009.650,- Ft

* a sírhelymegváltásból 10.285.000,- Ft

**Mindösszesen 11.294.650,- Ft**

Ezek az alábbiakból állnak:

- megváltási díjak: 1.110.000 Ft

(sírhely (8 db), sírbolt (0 db), urnafülke (1 db), urnasírbolt (9 db))

- újraváltási díjak: 9.175.000 Ft

(sírhely (210 db), sírbolt (0 db), urnafülke (0 db), urnasírbolt (0 db))

- temetkezési szolgáltatók által fizetendő díjak (ravatalozó, hűtő használat) 35 alkalommal: 889.000 Ft

- temető-fenntartási hozzájárulási díj (sír-emlék állítás, felújítás) 19 alkalommal: 120.650 Ft

**Kiadások:**

- 1 fő gondnok bérköltsége, és 1 fő megbízási szerződéssel, járulékokkal: 3.827.062,- Ft

- dologi kiadások összesen: 2.286.437,- Ft

- beruházási kiadások: 4 db 18 fülkés urnafal összesen: 3.554.812,- Ft

**Mindösszesen: 9.668.311,- Ft**

**Intézményfinanszírozás**: **1.626.339,- Ft-ra volt szükség.**

1. **Zöldterület fenntartás**

A gyepterületek kaszálása idén április10-én kezdődött. 2 teljes kaszálási körön vagyunk túl.

Az intenzíven művelt területeken (játszótér, Moll tér, Belváros) 4 fűnyírás történt május közepéig.

Az Önkormányzat területei folyamatosan bővülnek (pl. Egregyi templom környezetében vásárolt ingatlanok), vagy a művelés intenzitása nő. Mindezzel a költségeink is nőnek, azonban az Önkormányzat által biztosított keret változatlan.

A virágágyak átültetése május közepén megtörtént.

Saját kivitelezésben víztakarékos öntözőberendezéseket építünk ki a virágfelületekhez, mellyel a kijuttatott vízmennyiség csökken (ez által a díja is), valamint az öntözésre fordított élőmunkaigény is csökken. Ilyenek a Festetics tér virágágyak, muskátli állványok a Belvárosban, villanyoszlopok balkonnövényei.

A közmunkaprogram lehetőségei csökkentek, már csak 3 fő segíti a parkfenntartás munkáját.

1. **Szúnyogirtás, sorfa permetezés**

A földi kémiai és biológiai szúnyogirtás és sorfa-permetezés beszerzési eljárását lefolytattuk, a speciális felkészültség miatt meghívásos beszerzési eljárás keretében. A nyertes pályázóval ebben az évben 2 biológiai lárvairtásra, és 10 meleg-ködös földi szúnyogirtásra szerződtünk.

A légi irtást újra a Balatoni Szövetség szervezi, egy irtást már elvégzett.

1. **Közvilágítás üzemeltetés**

A közvilágítási, valamint tér- és díszvilágítási berendezések üzemeltetésére, karbantartására kiírt meghívásos ajánlattételi felhívásunk nyertesével erre az évre a szerződést megkötöttük. A létrehozott 3 oldalú (felhasználó önkormányzat – áramszolgáltató – hiba javító) hiba bejelentési elektronikus portálon keresztül, általunk feltöltött, a közvilágítási rendszerünkben található ún. sötét hibacím nagy része az áramszolgáltató E.ON vezetékhibája miatt keletkezik. A lámpa hibák javítása gyors, és pontos.

Költségeink csökkentésére az önkormányzati tulajdonú közvilágítási rendszer részekben (ahol az E.ON előírásai nem érvényesülnek ) a meghibásodott lámpákat, eszközöket, anyagokat magunk javítjuk.

1. **Közterületek szezon indító feladatai, telephelyeink, eszközeink, közterületi berendezéseink állapota**

* A nyilvános illemhelyek tisztasági belső festése májusban történik meg. A parkolói WC külső homlokzatai, főképpen a nyugati, javításra szorul. A Romkert átadása a művelődési intézmény kezelésébe, maga után vonta a Romkerti WC üzemeltetésének és a játszótér fenntartásának átadását is az intézmény feladatai közé. Jelenleg az automata WC rossz, zárva.
* A közlekedési táblákat, oszlopokat folyamatosan átvizsgáljuk, a fagy vagy közlekedési események miatt elferdülteket, sérülteket kijavítottuk. Ahol megkopott, elöregedett táblát találunk, azt kicseréljük.
* Az utcaseprő-gépünk az elmúlt évben rendkívül kevés munkaórát teljesített. A gépet sorozatosan, több alkalommal javította a szakszerviz, költségei milliós nagyságrendűek. Jelenleg is javítás alatt áll. Új gép beszerzésére van szükség, a napi pormentes seprés hiánya látszik a városon. Útfelületeink mérete miatt a pormentesen seprő járdaseprőgépek kategóriájából célszerű gépet választanunk. Pályázati lehetőségek nem ismertek jelenleg, így önkormányzati forrás szükséges hozzá.
* Az utcabútorok megóvására minden éven nagy gondot fordítunk.A belvárosi szemetesek, virágtartók, padok lécezését kijavítottuk, több helyen teljesen új deszkázat készült. Évente 2 alkalommal kezeljük speciális favédő olajjal*.*
* A temetői, játszótéri, közterületi csapokat, ivó-kutakat a fagyveszély után, megnyitottuk, a szükséges csap cseréket, javításokat elvégezzük. A temetőkben a látogatók számára használható kerti eszközöket helyeztünk ki a kapuk közelébe.
* A szökőkutak, ivókutak üzemeltetéséhez vegyszerrel, műszaki állapotjavítással felkészülünk, megnyitottuk őket.
* A Festetics téren található szökőkút tönkrement gépészete továbbra is javításra vár forráshiány miatt.
* A TDM egyesülettel közösen fenntartjuk a város környéki kerékpárutakat. Takarítjuk, műveljük környezetüket. A kifolyó csatorna mentén a Berki sétányt kaszáljuk, heti rendszerességgel elszállítjuk a szemetet, annak ellenére, hogy keszthelyi közigazgatási terület.
* A játszóterek műszaki-biztonsági állapota az előírásoknak megfelel, a bevizsgálási jegyzőkönyvek érvényesek. Meghatározott rend szerint napi-, heti- és havi műszaki ellenőrzést végzünk, melyek alapján a javításokat is magunk végezzük. Rendszeres takarítás naponta történik. A homokozókban a homokot felfrissítettük. Az óvodák homokozóiról, játszóeszközeiről hasonló módon gondoskodunk.
* A Babocsay utcai játszótéren megfelelő pályázati lehetőség estén a teljes játék park, kerítés lecserélésre érett. A Zrínyi utcai játszótéren a pergola rész és több játékelem elöregedett, felújításra szorul, javítására idén sem tervezett forrást az Önkormányzat költségvetésünkbe.
* A HeBi állomások folyamatosan üzemben állnak. A Széchenyi utca átépítése miatt a Hivatal mellett szünetel a dokkoló. A rendszer sikeresen működik, mind az eszközök, mind a kiszolgáló személyzet változatlan.
* A jégpályán a jégkészítő kistraktor motorja meghibásodott. A következő szezonra új gépet kell beszerezni.
* Az Árpád utcai volt sírkőműhely tárolja a város, az intézmények eszközeit: a Deák téren használt színpadfedést, a karácsonyi díszeket, a jégpálya elemeit, stb. Az épületnek hiányzik a tűzfala, nincs ereszcsatornája, állagmegóvása elengedhetetlen. Ebben az évben –amennyiben anyagi lehetőségeink engedik- saját forrásainkból elkezdjük a javítást.
* A Széchenyi utcai tv stúdió alatti pincében van a park részleg melegedője, szerszám tárolója, állapotán javítani nem lehet. Központi elhelyezkedése rendkívül hasznos. A belső területek gyorsan megközelíthetők a gyalogos, kisgépes munkavégzők számára, a napközbeni eszköz csere, mosdó, esőbeálló lehetősége biztosított. Külső területről a szállításuk eszköz és folyamatos üzemanyag igénye komoly teher, az út-idő csökkenti a hasznos munkavégzésre szánt időt. A Zrínyi utcai telephelyünkön nincs is az épületben melegedőnek alkalmas helyiség: közhasznúakkal együtt alkalmanként 25 ember eligazító, melegedő, étkező, öltöző, tisztálkodó, kézi szerszám és kisgép tároló helye.
* A Zrínyi utcai telephelyünkön az elmúlt években képződött nyesedéket feldolgoztuk. Az utóbbi 6 évben az ajkai erőműbe szállítottuk hasznosításra, de 2016-tól már nem fogad ilyen jellegű fűtőanyagot. 2017 második felétől egy cserszegtomaji magánterületen működő zöldhulladék-lerakóba szállítjuk a nyesedéket. A többi közterületen képződött zöldhulladék (lomb, kaszálék, kikapált gyomok) továbbra is a telephelyünkön komposztálódik, az ebből származó jó minőségű komposzt az alapja a felújításainknak.
* Zrínyi utcai telephelyünkön tervezi az Önkormányzat megvalósítani a hulladékudvart. Az egyre kisebb alapterülete miatt a város közterületeiről származó zöldhulladék tárolása, komposztálása, az egyre szaporodó saját és más intézmények eszközmennyisége, mely itt tárolódik, nagy nehézséget okoz. Az ide tervezendő hulladékudvar működésünket ellehetetleníti. A helyhiány mellett gondot okoz majd a telepünkön zártan tárolt eszközök vagyonvédelme is.
* A társintézmények műszaki, felújítási, logisztikai igényeit összehangolva, jó partnerként törekszünk a felmerülő igények maximális, jó színvonalú ellátására.
* A rendezvényeken a vendéglátó vállalkozók, árusok műszaki kiszolgálását továbbra is a vállalkozókkal kötött szerződés alapján végezzük. Díja azonos a 2012-ben megállapítottal, emelést azóta nem végeztünk, és nem tervezünk. A díja napra, kategóriákra lebontva egész évre azonos, tervezhető. Az étel, ital szolgáltatók, kézművesek áraiban sajnos ez nem jelenik meg.

A városi rendezvények műszaki hátterének, a területek használhatóságának biztosítását kiemelt feladatként kezeljük.

1. **Széchenyi utca felújítása**

ASzéchenyi utcateljes átépítéséhez zöldfelületi munkarész készült, mely alapján a fák kivágásra kerültek, új zöldterület létesül. A kivágás alapvető indoka a jelenleg látható közműcsere mértéke, melyet a fák nem éltek volna át, azon túl, hogy a déli oldalon a zöldterület máshol helyezkedik majd el, mint korábban. A terv alapján, a területen értékes zöldterület jön létre virágzó cserjék, különleges minőségű rózsák, örökzöld cserjék, évelők beültetésével. Mint későbbi fenntartónak, fontos a talaj minősége, szennyezettsége, a beültetett növények egészségi állapota. Ezeket később, a fenntartás során nem lehet kijavítani. Ezért vállaltuk, hogy a beruházásban alvállalkozóként kivitelezzük a zöldterületet. Tél folyamán a fakivágással, cserjeirtással indult a folyamat, melyben 189 db fa, és a teljes cserjeterület került kivágásra.

A páfrányfenyő (Ginko biloba) sor védendő értéket képviselt, szerettünk volna minél több példányát megmenteni. Tárgyaltunk a gépi átültetésről, melynek ajánlata fánként milliós nagyságrendű volt, a fák eladásával való költségcsökkentésről. Számos egyéb ötletet megvizsgáltunk megmentésükre, azonban a gyökereket behálózó közmű és vezetékrengeteg, járdaszegély közelsége miatt mindennemű gépi munka lehetetlen volt. Végül saját parkfenntartásunk, kollégáink lelkes közreműködésével, nagyrészt kézi munkával oldottuk meg a feladatot. Az átültetésre csak hím, termés nélküli példányokat választottunk. Megjegyzem, a jelenleg termés nélküli fák később termővé válhatnak. A fákat kézi ásással körbe ástuk, dróttal, köracéllal, jutaszövettel hálóztuk. Daru segítségével kiemeltük eredeti helyéről, teherautóval átszállítottuk, az előre elkészített ültetőgödörbe emeltük szintén daru segítségével. 1 darab páfrányfenyő áttelepítési költsége 144.000 Ft-ba került.

A műszaki adottságok miatt 10 darab fa átültetésére volt lehetőségünk. Költsége jelentősnek tűnik, ám átmentettünk az utókor számára néhány jelentős, szép példányt, mely emlékeztethet bennünket a korábbi látványos, értékes sorra. A fákat olyan helyekre ültettük, ahol sokan gyönyörködhetnek bennük: az Egregyi utcába (2 db), Templomkertbe (2 db), Móricz buszfordulóba (2 db), a Tavirózsa utcába a senior játszótérre, az Október 23.-a parkba és a 2 körforgalom közepére a Széchenyi és a Büki utcába.

Az utcabútorokat, padokat, szemeteseket leszereltük az utcában a bontási feladatok előtt.

Később a termőréteget mentettük le, újra használathoz.

Az Önkormányzat a DRV által a Széchenyi utcában felbontott útburkolat visszajavításának kivitelezésével bízta meg a GAMESZ-t, melyet külső vállalkozó segítségével végzünk el, az Magyar Közút műszaki előírásai alapján.

A tényleges zöldfelület építés, termőföldfeltöltéssel kezdődik majd a járda és útszegély megépítése után. A növényültetést célszerű az aszfaltburkolat építés után kiviteleznünk.

A város vezetésének támogatása munkánkban, a Polgármesteri Hivatallal kialakult segítő fenntartói kapcsolat biztonságos hátteret jelent számunkra a napi feladatok tengerében.

A rendelkezésünkre álló feltételekkel mind a helyi, mind a vendégként ide látogatók számára biztonságosan működő, tiszta, szép környezetet, kifogástalan közterület-fenntartást tervezünk megvalósítani ebben a turisztikai idényben is.

**II.**

**Határozati javaslat**

Kérem a Tisztelt Képviselő testülettől a beszámoló elfogadását!